  Виталий Пронин Анастасия Кузнецова.Кыӵе дӥсез одно ик луыны кулэ апоклэн? Та сярысь вераськиськомы Ижысь одӥгеныз яркытэныз дизайнер-модельерен, 2013-тӥ арын «Кутюрье года» конкурсын вормисе потэм Анастасия Кузнецоваен.  - Анастасия, кыӵе дӥсен пӧрмытскем нылмуртъёс воргоронъёслы тужгес кельшо? Та ласянь тӥ эскеронъёс но ортчытъяды.- Зэм. Кемалась ӧвӧл Ижын «Одобрено мужчинами» показэ ортчиз. Солы мон трос пӧртэм дэремъёс дасяй. Адӟытонам юромо ӧти шоркарысьтымы тужгес йӧно пиосъёсты. Котькудзылы буклетъёс люкылӥ. Отчы соос пусйылӥзы, кыӵе дӥсь маиныз бордаз кыске - буёлэныз, фасонэныз, чильтэреныз... Озьы коллекциысьтым котькуд дэремлы куноосы баллъёс пуктылӥзы. Соосты эскерыса, валай: кышномуртъёслэн но пиосмуртъёслэн мода шоры учконзы пӧртэм. Мае асьмеос тузӥен лыдъяськомы, воргоронъёслы уг кельшы. Соослы туж яра, нылмурт вылын дэрем ке, озьы со ненег адӟиське. Мон но таин соглаш. Соин коллекциосам бадӟым инты басьто дэремъёс. Нош кыӵеесь соос луыны кулэ? Воргоронъёсты гочато горд буёлоосыз, мугор вылын тач-тач пукисьёсыз. - Нош мар соослы уг кельшы?  - Мугормы макем ватэмын, сокем гочамонэсь луиськомы. Йӧно воргорон соку аслыз шуэ: кышномурт валаса дӥсяськемын бере, озьыен, капчи визьем ӧвӧл. Но куддыр асьмеос эсэпсэ ум шӧдӥське. Гажано адямиен нырысетӥ пумиськонэ ик вакчи юбка дӥсяськомы, гадьёсмес возьматӥськомы. Пиосмурт вала: кышномурт мугор чеберзэ соку ик вӧлак усьтэ бере, озьыен, сое ас палад капчиен берыктод. Зэм, уйзэ, оло, со тӥледын ортчытоз, но семья кылдытыны малпаськоз ай.Берло дыре ӵем чакласько: кышномуртъёс мултэс килограммъёссэс ватон понна бадӟым дӥсьёсын пӧрмытско. Янгышало. Озьы соос эшшо но тазагес, мӧйыгес адскыны кутско. Тазамем нылкышноослы дэмласал куссылы саклык висъяны. Сое син шоры йӧтымон карыны юрттозы, кылсярысь, еос, куско дэремъёс. Та сяна, ӵектысал югыт дӥсь басьяны. Со ваньмызлы туслы. Сьӧд буёл векчиёмытэ шуыса паськыт вӧлмем малпанлэсь куштӥськоно.Али тросэз нылъёс 2 амалъя дӥсясько. Нырысетӥез: быръё сое, маин гань-гань ветлыны луоз - штан, каблуктэк пыдкук, вез-вез блузка... Кыкетӥез: дӥсь басьто эшъёссы, ӵош ужась тодмооссы азьын туала адскон понна. Шуом, тач-тач пукись джинс. Уг малпасько, со мугорзылы тупа яке уг. Модае берытско 80-тӥ аръёс. - Кызьы дышетсконо чебер дӥсяськыны? - Тросэз нылъёс шуо: дӥсьмы трос, нош дӥсяны номыр. Мынам озьы ноку но ӧй вал. Кулэтэмзэ шкафам уг возиськы. Отчы лач-лач ошылэмын дэремъёс гинэ. Соин ӵукна уже дасяськыны тырме 5 минут.Дӥсез шӧдон лыктэ аръёсын. Солы нуналысь нуналэ дышетсконо. Со понна ялан ас бордад ужано. Модалы сӥзем журналъёсты бугыръям, Интернетын пукем сяна, ветлоно мастер-классъёсы. - Туэ гужем кыӵе дӥсь чеберен но туалаен лыдъяськоз? - 80-тӥ аръёсы нылъёс маин ветлӥзы, та вакытэ со ваньмыз тузӥ лыдъяське: банан-штанъёс, азвесь ворекъясь дӥськут, паськыт саесо, пельпумо дэремъёс.Нырысетӥ интые потоз льӧль буёл. Со пичиез но, бадӟымез но дыды вылын тузӥ адскоз. Льӧль уг тупа горд но зангари буёлъёсын, но 80-тӥ аръёсы та шоры ӧз учкылэ. Озьыен, чик кышкатэк дӥсялэ горд юбка но зангари блузка. Та сяна, бырйыны быгатоды гожмо яке кӧжыё басмаослэсь вурем дӥськутъёсты.Нылмурт туала адскоз, пиосмуртъёслэн выллем паськыт пельпумо кузь пиджак яке итэтъёсын паськыт дэрем дӥсяз ке.Ольга Корепанова Теги: мода  